ང་ཚོ་བོད་ཀྱི་ཤེས་རིག་ལོ་རྒྱུས་ནི་གཞི་རྒྱ་ཆེ་ཞིང་གཏིང་ཟབ་པ་ལ་སོགས་གཞན་གྱི་ལོ་རྒྱུས་དང་མི་འདྲ་བར་དཔག་དཀའ་བའི་གནས་སུ་མངོན་བཞིན་ཡོད་པས།དེང་སང་དཔེ་གཞུང་ཕན་ཚུན་གཤིབ་བསྡུར་གྱི་ཞིབ་འཇུག་དང༌།ས་འོག་གི་དུར་ས་བསྔོགས་ནས་མཐའ་བསྡོམས་བསྡུ་བ།གནའ་མིའི་སྤྱི་ཚོགས་ལ་རྒྱུས་ལོན་མེད་པར་ཤོག་ཐོག་རྐྱང་བས་ཞིབ་དཔྱད་བྱེད་པ།དེང་མིའི་བསམ་ཚོད་དང་སྦྱར་ནས་སྔར་མའི་ལོ་རྒྱུས་གླེང་བ་སོགས་ནི་ཕྱི་ནང་གང་སར་གཞི་རྒྱ་ཆེན་པོ་ཞིག་འཕེལ་བཞིན་ཡོད།ཁ་ཕྱོགས་དེ་གཅིག་པུས་སྤྱིར་བོད་ཀྱི་ལོ་རྒྱུས་དང༌།སྒོས་སུ་བོན་རང་གཞུང་གི་ལོ་རྒྱུས་ངོ་མའི་ཞལ་རས་མཇལ་ཐུབ་རྒྱུ་ཆེས་དཀའ་བའི་གནད་ཞིག་གྱུར་བར་མ་ཟད་མདོར་བསྡུས་ན་དཔྱད་པ་ཡ་མ་ཟུང་ཞིག་གིས་གནའ་བོའི་བོད་ཀྱི་ལོ་རྒྱུས་ལ་ཞབས་ཕྱི་དང་ཞབས་འདྲེན་ཅི་ཡོང་ཆ་མེད།བོད་ཀྱི་ལོ་རྒྱུས་དུ་མ་ཞིག་སྒྲུང་དང་བརྫུས་ནས་མཆེད་ཡོད་ལ།ལ་ལ་ཆོས་ལུགས་ཀྱི་བསམ་བློས་སླད་ནས་འཕེལ་ཡོད།འགའ་རེ་ཇི་བཞིན་བཤད་མི་ཕོད་པར་གསང་སྦས་ཚུལ་དུ་ཡིབས་ཡོད།འགའ་རེ་དར་ནུབ་ཀྱི་ཀྱག་ཀྱོག་རིང་མོ་ཞིག་བརྒྱུད་ནས་དར་ཡོད་ནའང༌།ང་ཚོའི་བོན་གཞུང་ཕལ་ཆེར་བའི་ཕུག་ནི་གཏེར་སྟོན་ཚུན་ནས་དངོས་སུ་དར་བའི་དཔྱད་བསྡོམས་ལ་དེང་སང་བདེན་ཕྱོགས་སུ་རློམས་བཞིན་ཡོད།འོན་ཀྱང་བོན་གྱི་གཏེར་དཔེ་ལ་སྔ་མོའི་དུས་ཚོད་གཉན་འཕྲང་ནང་ས་འོག་དང་བྲག་ཕུག་སོགས་ལ་སྲུང་སྐྱོབ་ཆེད་དུ་སྦས་ནས་ཕྱིས་སུ་དེ་དག་ཕྱིར་བཏོན་པ་དང་གཞན་གྱིས་རྙེད་པ་ལ་གཏེར་སྟོན་ཟེར་བ་དེ་འདྲ་ཡོད་པས་ཐམས་ཅད་གཅིག་པར་བརླམས་ནས་བཤད་ན་རྗེས་རབས་ཚོ་ལོག་ལམ་དུ་མི་འཁྲིད་པའི་ངེས་པ་མེད།དེར་བརྟེན་ལོ་རྒྱུས་ངོ་མ་ཞིག་འཆད་དགོས་ན་གནའ་དཔེ་དང་སྔར་མིའི་བསམ་ཚོད་ཅི་ཡོད།ས་འོག་ནས་རྙེད་པའི་གནའ་རྫས།སྐབས་དེའི་ཁྱིམ་མཚེས་རྒྱལ་ཁབ་ཀྱི་ལོ་རྒྱུས་གཞན་པ་སོགས་ཀྱི་རྒྱུ་ཆ་མང་པོ་ཞིག་འཛོམས་ནས་གླེང་ཚེ་རིན་ཐང་ཡོད་ངེས།དེ་མིན་དགེ་མེད་སྡིག་མེད་ལྟ་བའི་ཆོས་མེད་རིང་ལུགས་ཀྱི་དཔྱད་སྟངས་དང༌།དཔང་རྟགས་མི་རྙེད་ཚེ་ཡོད་པར་མི་འདོད་པའི་ཚན་རིག་ལམ་ལུགས།ས་འོག་གི་གཏེར་རྫས་རྐྱང་འདེད་བྱེད་པའི་དེང་དཔྱད་རིང་ལུགས།རྒ་བོའི་རྡོ་སྲེག་སྤང་ཚུལ་གྱི་ཆོས་ཞེན་རིང་ལུགས།རྙིང་ཚད་ལྷ་རུ་ལྟ་ཞིང་གསར་དར་འདྲེ་རུ་ལྟ་བའི་རྙིང་ཞེན་རིང་ལུགས།དངོས་བདེན་ཇི་བཞིན་མི་གཙོ་བའི་དབང་འཛིན་རིང་ལུགས་སོགས་ཀྱི་འཐེན་ཕྱོགས་ཡོངས་སུ་དོར་ནས་གནའ་མི་སྤྱི་འགྲོས་དང་དོན་དངོས་ལ་དཔགས་པའི་ལོ་རྒྱུས་འཆད་རྒྱུ་ནི་དོན་སྙིང་ཅན་ཞིག་ཅི་ནས་མིན།